Lily-myn: Reddingspoging nog nie hervat‘n Lugfoto van die ineenstorting op 5 Februarie 2016 van Vantage Goldfields se Lily-myn. Foto: JacarandaFM via Mpumalanga EMS Mosebenzi Zwane, minister van minerale hulpbronne, het die myn besoek om terugvoer te kry van die mynbestuur. “Soos voorheen genoem is, sal die reddingspoging vermoedelik oor so twee weke hervat word,” het hy gesê. “Wanneer die nodige diepte geboor is, sal daar begin werk word om die area te stabiliseer waarna die reddingspoging kan voortgaan.” Volgens die departement sal die spanne wat deel is van die reddingpoging die nodige opleiding ondergaan, insluitende gesondheids- en fiksheidstoetse, om te verseker hulle is gereed sodra die area veilig verklaar is. Yvonne Mnisi, Pretty Mabuza en Solomon Nyarenda is al van 5 Februarie ondergrond vasgekeer ná ŉ gedeeltelike ineenstorting by die myn. Die skeepshouer waarin die drie was, het in ŉ sinkgat geval ná die ineenstorting. Volgens die departement word die drie se families op hoogte gehou van die jongste verwikkelinge. Hulle ontvang ook berading en ander ondersteuning. Lees alle vorige berigte oor Lily-myn op Maroela Media.